Niemand nog vas ná egpaar by plaashek geskiet wordArgieffoto: Reint Dykema Lees die opvolgberig hier. Niemand is nog in hegtenis geneem nadat ŉ egpaar van Mpumalanga Vrydagaand by die hek van hul plaas, tussen Middelburg en Witbank, geskiet is nie. Brig. Leonard Hlathi, woordvoerder van die polisie, sê die polisie volg alle moontlike leidrade op, maar kon nog nie daarin slaag om die drie aanvallers vas te trek nie. “Ek verneem die vrou is Saterdag uit die hospitaal ontslaan. Sy en haar ongebore baba is oukei,” sê Hlathi. Die vrou, wat glo ver swanger is, en haar man is Vrydagaand by hul plaashek deur drie aanvallers oorval. Die boosdoeners was gewapen en toe die man uitklim om die hek oop te maak, het die aanvallers op hom losgebrand. Hlathi sê die man is in sy onderlyf gewond. Die vrou het agter die stuurwiel ingespring en is in dié proses in haar rug en hand geskiet. Sy het weggejaag met hul drie kinders in die motor. Die vrou is langs die pad te hulp gesnel en na ŉ plaaslike hospitaal gebring. Hlathi sê dit is nie tans duidelik hoe die man by die hospitaal uitgekom het nie, maar hy is ook in die hospitaal opgeneem. Die aanvallers het met leë hande gevlug. ŉ Saak van poging tot moord en poging tot voertuigkaping word ondersoek.